Z A P I S N I K


sa 7. sjednice Vijeća Gradske četvrti Sesvete, održane 19. prosinca 2017., s početkom u 17,00 sati u Područnom uredu Sesvete – Gradskoj četvrti Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Željko Blažinović, Antun Bošnjaković, Marko Brkić, Marko Galić, Ivanka Gregoranić, Mira Halapa, Stjepan Kezerić, Damir Kostanjski, Tihomir Lukanić, Dražen Markota, Boris Matoic, Jurica Jug, Mladen Šturlić-Tupek, Zlata Trošelj i Nataša Vučkov.

Opravdano odsutni: 
Marija Baričević, Maja Buljubašić, Vladimir Marić 

Nazočni radno:
- Borko Samec – glavni i odgovorni urednik portala Sesvete Danas
- Ivana Markić – novinarka Radio Martina
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 
            Prije prihvaćanja dnevnog reda predsjednik napominje da su članovi Vijeća primili zapisnik sa 6. sjednice Vijeća održane 30. studenoga 2017., te bi sukladno članku 49. st.1. Poslovnika o radu Vijeća trebalo prihvatiti zapisnik ukoliko nema primjedbi na isti.
	Nataša Vučkov zamolila je da se u zapisnik uz njezinu izjavu o nepripremljenosti članova Vijeća, u točki Razno, unese da se zna kako pojedini predsjednici vijeća MO ne dostavljaju zapisnike članovima svojih vijeća.
Tihomir Lukanić upozorava na povredu članka 44. Poslovnika o radu Vijeća Gradske četvrti Sesvete, navodi kako su materijali za sjednicu dostavljeni dan vremena prije sjednice te je zamolio za objašnjenje zašto materijali nisu dostavljeni u skladu s onime što piše u Poslovniku. Zatražio je da se glasuje o tome treba li se sjednica odgoditi nekoliko dana kako bi se članovi Vijeća mogli pripremiti za sjednicu.
Stipe Jurić je objasnio kako su materijali kasnili zato što se do petka, 15. prosinca 2017. čekala tablica Zagrebačkog holdinga d.o.o. – Podružnice Zagrebačkih cesta iz koje se trebala, u Plan komunalnih aktivnosti Gradske četvrti Sesvete u 2018., ažurirati razlika između iznosa za akcije prethodno dobivenih iz troškovnika i iznosa naknadno dobivenih iz građevinskih knjiga. Čim su navedene promjene unesene, u ponedjeljak 18. prosinca 2017., svi materijali su dostavljeni vijećnicima.
Stjepan Kezerić obrazložio je kako su se iznosi iz građevinskih knjiga od Podružnice Zagrebačke ceste trebali unijeti kako bi članovi Vijeća imali pred sobom nove, ispravne iznose za Plan komunalnih aktivnosti Gradske četvrti Sesvete u 2017..
Dražen Markota kazao je kako se nastavlja problematika oko kasnog dolaska izvještaja Podružnice Zagrebačke ceste i naglasio kako se u narednom razdoblju ovome problemu treba pristupiti oštro. Smatra kako se u roku 24 sata dobiveni materijali mogu dobro proučiti i pripremiti za sjednicu. 
Stjepan Kezerić kazao je kako se izjava gospodina Tihomira Lukanića može unijeti u Zapisnik sa 7. sjednice Vijeća Gradske četvrti Sesvete kao primjedba. Kako je rasprava završila, Stjepan Kezerić predložio je da članovi Vijeća Gradske četvrti Sesvete glasuju o prihvaćanju Zapisnika s prošle sjedice. 
Vijeće je potom većinom glasova - 15 glasova „za“ i 1“protiv“ prihvatilo Zapisnik sa 6. sjednice Vijeća Gradske četvrti Sesvete. Tihomir Lukanić upozorio je da nije stigao pregledati Zapisnik kao ni ostale materijale koji su stigli dan vremena prije sjednice te da je zbog toga protiv prihvaćanja Zapisnika.
Predsjednik je potom iznio prijedlog dnevnog reda 7. sjednice Vijeća Gradske četvrti Sesvete, a kako o prijedlogu dnevnog reda nije bilo rasprave predložio je glasanje. Vijeće je većinom glasova, sa 15 glasova za i 1 protiv usvojilo sljedeći:



DNEVNI RED:

1. Prijedlog Zaključak o izmjeni Financijskog plana Gradske četvrti Sesvete za 2017.,
2. Prijedlog Zaključak o izmjeni Programa održavanja komunalne infrastrukture na području Gradske četvrti Sesvete u 2017.,
3. Prijedlog Zaključak o izmjeni Plana komunalnih aktivnosti Gradske četvrti Sesvete u 2017.,
4. Prijedlog Zaključak o angažiranju domara za prostore mjesne samouprave u Adamovcu, Ðurdekovcu i Prepuštovcu,
5. Prijedlog Zaključak o imenovanju članova Stožera civilne zaštite Gradske četvrti Sesvete,
6. Razno.


Ad 1)

Stjepan Kezerić navodi da je svima dostavljen prijedlog Zaključka o izmjeni Financijskog plana Gradske četvrti Sesvete za 2017., te predlaže, ako nitko nema potrebu raspravljati o izmjeni, glasovanje o prijedlogu. Vijeće je potom većinom glasova, sa 15 glasova „za“ i 1“protiv“ donijelo 


ZAKLJUČAK
o izmjeni Financijskog plana Gradske četvrti Sesvete za 2017.

/ Zaključak se prilaže zapisniku sjednice /

Ad 2)

Predsjednik Vijeća Stjepan Kezerić upitao je jesu li svi članovi stigli proučiti prijedlog Zaključka o izmjeni Programa održavanja komunalne infrastrukture na području Gradske četvrti Sesvete u 2017. i predložio da se glasuje o prijedlogu, osim ako netko nema potrebe raspravljati o istom pitanju.  Vijeće je potom većinom glasova, s 14 glasova „za“ , 1“protiv“ i 1 „suzdržanim“ donijelo

ZAKLJUČAK
o izmjeni Programa održavanja komunalne infrastrukture
na području Gradske četvrti Sesvete u 2017.

/ Zaključak se prilaže zapisniku sjednice /






Ad 3)

Stjepan Kezerić predložio je raspravu o prijedlogu Zaključka o izmjeni Plana komunalnih aktivnosti Gradske četvrti Sesvete u 2017.
Nataša Vučkov pohvalila je izvedbu radova rekonstrukcije Savske cesti u Jelkovcu koja se dogodila krajem ove godine i upitala o postotku realizacije Plana komunalnih aktivnosti u usporedbi s drugim gradskim četvrtima.
Stjepan Kezerić kazao je kako se trenutačno još izvode radovi u Đurđekovcu, Lužanu i Belovaru. Misli kako su radovi na Savskoj cesti dugoj preko dva kilometra kvalitetno izvedeni te kako ubuduće neće biti problema s rupama i skupljanjem vode. U usporedbi realizacije kazao je kako većina gradskih četvrti ima sličan postotak izvedenosti, te da Gradska četvrt Sesvete ne zaostaju za drugim gradskim četvrtima.
Dražen Markota rekao je kako je realizacija dojmljiva, a bilo bi još i bolje da su se krajem godine uspjele realizirati rekonstrukcije ceste u Kraljevečkim Novakima i Gorancu te je napomenuo kako je i jedan dio obnove cesta ove godine izveden iz sredstva održavanja mjesnih odbora što treba pribrojiti iznosu realizacije Plana komunalnih aktivnosti Gradske četvrti Sesvete. Također je naglasio je veličinu terena i održavanja koje je potrebno da se takav teren pokrije. Ukazao je na probleme kod odvodnje atmosferskih voda u Sesvetama što se ističe moglo vidjeti pri jačim pljuskovima, gdje je otprilike na 15 lokacija u Sesvetama došlo do poplava. 
Nataša Vučkov kazala je kako se dosta ljudi iz vijeća mjesnih odbora žalilo na situaciju u kojoj se nalaze s novim preustrojem mjesne samouprave, kako sad na sebi imaju obvezu, a ne mogu ništa samostalno obaviti bez Vijeća Gradske četvrti Sesvete. 
Stjepan Kezerić rekao je da predsjednici vijeća mjesnih  odbora mogu slobodno kontaktirati javna poduzeća i podružnice Zagrebačkog holdinga.
Tihomir Lukanić napomenuo je kako je Vijeće Gradske četvrti Sesvete nije iskoristilo 4.200.000,00 kuna sredstava nominalno dodijeljenih kroz predmetni Plan. Smatra to rezultatom politike stranke Bandić Milan 365 – Stranka rada i solidarnosti te HDZ-a. Potom je pročitao izjavu anonimnog predsjednika vijeća mjesnog odbora iz stranke Bandić Milan 365 koji je napisao: da su obećali asfaltiranje po jedne ulice u svakome mjesnom odboru, a da od toga u mnogim mjesnim odborima ništa nije bilo. Zamolio je predsjednika Vijeća da prokomentira to što je predsjednik vijeća mjesnog odbora iz njegove stranke napisao.
Stjepan Kezerić kazao je kako nema smisla komentirati anonimne napise o realizaciji u nepoznatom mjesnom odboru. O takvom pitanju može se raspraviti sa svakim pojedinačnim predsjednikom vijeća mjesnog odbora.
Kako nije bilo daljnjih primjedbi, Vijeće je glasalo te većinom glasova, s 15 glasova „za“ i 1“protiv“  donijelo 

ZAKLJUČAK
o (V.) izmjeni Plana komunalnih aktivnosti Gradske četvrti Sesvete u 2017.

/ Zaključak se prilaže zapisniku sjednice /
Ad 4)

Stjepan Kezerić upoznao je članove Vijeće s iskazom potrebe vijeća MO Adamovec, Đurđekovec i Prepuštovec koja su u skladu s većim brojem aktivnih korisnika prostora zamolili odobravanje angažiranja domara. Kazao je kako godišnja naknada za angažiranje jednog domara u mjesnom odboru iznosi otprilike oko 8.500,00 kuna neto i da članovi Vijeća pri odlučivanju trebaju biti toga svjesni.
Marko Galić pohvalio je ovaj potez i istaknuo koliko domar olakšava korištenje prostora u objektu gdje je više aktivnih korisnika. Smatra da domar ne treba dodjeljivati temeljem broja stanovnika u mjesnom odboru nego temeljem korištenosti nekog prostora.
Po završenoj raspravi Vijeće je većinom glasova, s 15 „za“ i 1 suzdržanim glasom, donijelo

ZAKLJUČAK
o angažiranju domara za prostore mjesne samouprave u
Adamovcu, Ðurdekovcu i Prepuštovcu

/ Zaključak se prilaže zapisniku sjednice /

Ad 5)

Stjepan Kezerić obavijestio je članove Vijeća kako temeljem zakonskih obveza jedinice regionalne i lokalne samouprave moraju organizirati civilnu zaštitu te kako je prije mjesec dana kao predsjednik Vijeća morao proći tečaj civilne zaštite. Uz potpredsjednika Vijeća i njega zatražen je angažman još troje članova Vijeća u civilnu zaštitu, a nakon konzultacija predložena su imena troje članova Vijeća: Damira Kostanjskog, Marka Galića i Mladena Šturlića-Tupeka. 
Primjedbi  nije bilo, te je Vijeće jednoglasno donijelo

ZAKLJUČAK
o imenovanju članova Stožera civilne zaštite Gradske četvrti Sesvete

/ Zaključak se prilaže zapisniku sjednice /

Ad 6)

Marko Galić osvrnuo se na proces plinofikacije u Sesvetskom prigorju, kazavši kako još postoje ulice koje nisu plinoficirane, a kako se u njima čeka s ostalim radovima zato što je pravilo da prvo mora proći sva komunalna infrastruktura da se mogu asfaltirati. Zamolio je da se Gradskoj Plinari Zagreb d.o.o. dostavi dopis vezan uz njihov plan plinofikacije.
Dražen Markota kazao je kako je s predsjednikom bio na sastanku u Plinari, te da će se za prostore gdje je provedeno anketiranje projektiranje dovršiti do 1. svibnja 2018. godine. Nakon toga svugdje gdje je više od 50% stanovnika ulice iskazalo anketom da žele plinofikaciju Gradska Plinara Zagreb d.o.o. pristupiti će plinofikaciji.
Boris Matoic upozorio je na pojačan promet i otežan izlazak linije autobusnog prijevoza (ZET-a) te privatnih vozila iz Sesvetske Sopnice na Ulicu kneza Ljudevita Posavskog. Zamolio je da se prema nadležnom tijelu pošalje pitanje vezano uz cestu koja je prethodno bila najavljivana od Branimirove ulice preko pruge, a trebala bi izaći na ulicu 144. brigade HV u Novom Jelkovcu.
Predsjednik je kazao kako će se o spomenutom prometnom rješenju poslati upit Gradskom uredu za prostorno uređenje, izgradnju Grada, graditeljstvo, komunalne poslove i promet.
Damir Kostanjski je iznio kako se iduće godine u Dumovcu treba napraviti nešto vezano uz autobusni peron prema gradu i okretište. Smatra kako bi se trebalo dogovoriti s Gradskim uredom za prostorno uređenje, izgradnju Grada, graditeljstvo, komunalne poslove i promet da Gradska četvrt Sesvete kroz svoj Plan komunalnih aktivnosti u idućoj godini preuzme izradu dijela nadstrešnica.
Dražen Markota napomenuo je kako nije normalno da postoji više od pedeset lokacija gdje se trebaju postaviti nadstrešnice i da se čitavo vrijeme čeka. Smatra da treba obaviti kvalitetan razgovor s nadležnim gradskim uredom te da se vidi kako to Vijeće Gradska četvrt Sesvete može ubrzati.
Stjepan Kezerić smatra da treba provjeriti s Gradskim uredom za prostorno uređenje, izgradnju Grada, graditeljstvo, komunalne poslove i promet kako se ova situacija može što žurnije riješiti.
Tihomir Lukanić  je iznio kako 65 milijuna kuna iz Sesveta ide Podružnici Zagrebačkog holdinga d.o.o. – Zagrebačkom električnom tramvaju i da ne shvaća kako se za taj iznos ne mogu izvesti nadstrešnice. Istaknuo je da su prije tri mjeseca oformljena radna tijela i zamolio informaciju planira li se kakav angažman vijećnika u tim radnim tijelima.
Stjepan Kezerić je napomenuo kako se radna tijela moraju više aktivirati u idućoj godini i objasnio da predsjednik radnog tijela saziva sjednicu radnog tijela.
Željko Blažinović istaknuo je kako treba potaknuti Gradski ured za prostorno uređenje, izgradnju Grada, graditeljstvo, komunalne poslove i promet na bržu realizaciju projekta spoja Bistričke i Kašinske ulice. Vezano uz spojnu cestu Planina Donja-Čučerje kazao je kako je Gradska četvrt Gornja Dubrava predložila Gradskom uredu za prostorno uređenje, izgradnju Grada, graditeljstvo, komunalne poslove i promet unošenje njihovog dijela puta (Kuntićev brijeg – lovački dom Vepar) u Program gradnje objekata i uređaja komunalne infrastrukture na području Grada Zagreba. Smatra da bi Gradska četvrt Sesvete trebala predložiti projektiranje i izgradnju od Planine Donje do lovačkog doma Vepar kako bi se stanovnicima sjevernog dijela Sesveta time za više od sedam kilometara skratio put prema Zagrebu.
Mladen Šturlić-Tupek zamolio je da se provjeri u kojemu je stanju projekt križanja Brestovečke i ulice Krste Hegedušića, te zamolio da se požuri izvršenje istog. Istaknuo je opasnost u prometu za djecu koja svakodnevno tim križanjem prolaze na putu do OŠ Brestje iz smjera Delca. Predložio je da se križanje Brestovečke i Vladimira Filakovca semaforizira. Predsjednik Vijeća prijedlog smatra opravdanim, no upozorava kako od prijedloga do stvarne semaforizacije može proći i duži period.
Petar Bajan ukazao je na loše stanje Brestovečke ulice i upitao kada se planiraju do kraja završiti radovi. Predsjednik Vijeća odgovorio mu je kako se radovi trebaju do kraja izvesti tijekom iduće godine.
Nataša Vučkov rekla je kako su se Jelkovčani žalili što na ulazu u njihovo naselje nema tabla s nazivom naselja, na što ju je Stipe Jurić uputio da se Vijeće Mjesnog odbora Jelkovec Zaključkom obrati prema Vijeću Gradske četvrti Sesvete s preciznim prijedlogom lokacije za postavu table.
Stjepan Kezerić zaželio je ostalim članovima Vijeća sve najbolje povodom nadolazećih blagdana.

Daljnje rasprave nije bilo, te je Vijeće završilo s radom u 17,50.




KLASA: 026-02/17-01/535
URBROJ: 251-06-11-12-17-2
Sesvete, 19. prosinca 2017.



Zapisnik sastavio:
Stipe Jurić
									      Predsjednik
								         Vijeća Gradske četvrti 
							                                 Sesvete

								               Stjepan Kezerić v.r.

